text: X V I.
  Primogenitura ipsa à natura est, quia eo ipso, quo quis conceptus prior aut editus in lucem est, primus loco, primus aetate, primus stirpe inter fratres constituitur, ac naturae praerogativam habet. Haec ipso conceptionis momento ad-quiritur, neque ulli competit, neque unquam competere potest, nisi qui eum locum naturae ordine prior occupavit; aut inter descendentes ex eo ordine est; illo autem decurso tum demum natura per fictionem suppletur, & secundogenitus aut suo ordine tertiogenitus pro primo habetur. Iam verò ea quae à natura est praerogativa haud dubie est immutabilis. Vnde sequitur, quod quemadmodum Natura ipsa vel auctor Naturae Deus, facere non potest ut id quod fuit non fuerit, aut quod natum est, natum non sit, ita neque primogenitus ipse, neque alius quispiam, quicunque tandem sit, transferre in alios potest hanc à natura acceptam ordinis praerogativam.